**ΕΛΛΗΝΙΚΗ ΔΗΜΟΚΡΑΤΙΑ**

**ΕΙΡΗΝΟΔΙΚΕΙΟ ΜΑΡΑΘΩΝΑ**

**Αριθμός Πράξης**

 **07 /2021**

Η Διευθύνουσα το Ειρηνοδικείο Μαραθώνα, Ειρηνοδίκης, Μαρία - Αμαλία Νταή

Αφού έλαβε υπόψη:

1. Την υπ’ αριθ. Δ1α/ΓΠ.οικ. Δ1α/ΓΠ.οικ. 4992 Κ.Υ.Α. (ΦΕΚ τ. Β’ 186/23-1-2021), με την οποία λαμβάνονται έκτακτα μέτρα προστασίας της δημόσιας υγείας από τον κίνδυνο περαιτέρω διασποράς του κορωνοϊού COVID-19 στο σύνολο της Επικράτειας για το διάστημα απότη Δευτέρα 25-1-2021 και ώρα 6:00 έως και τη Δευτέρα 1-2-2021 και ώρα 6:00, η οποία αφορά, μεταξύ άλλων, και στη λειτουργία των Δικαστηρίων,
2. Ότι τα ειδικότερα ζητήματα που ανάγονται στην εύρυθμη διεξαγωγή των εργασιών των δικαστικών υπηρεσιών της χώρας, καθώς και εκείνα που, κατά περίπτωση και κατά την κρίση του οργάνου διοίκησης, έχουν κατεπείγοντα χαρακτήρα και χρήζουν άμεσης αντιμετώπισης, ρυθμίζονται με αποφάσεις των οργάνων διοίκησης αυτών (άρθρο 1 παρ. 1 περ. 4 της άνω Κ.Υ.Α.) και
3. Την προάσπιση της δημόσιας υγείας, τις υπηρεσιακές ανάγκες και την εύρυθμη λειτουργία του Ειρηνοδικείου Μαραθώνα, καθώς και την προστασία της υγείας των υπηρετούντων σε αυτό, των προσερχομένων Δικηγόρων και πολιτών.

**ΑΠΟΦΑΣΙΖΕΙ** ότι κατά το άνω χρονικό διάστημα από τη Δευτέρα 25-1-2021 και ώρα 6:00 έως και τη Δευτέρα 1-2-2021 και ώρα 6:00, για προληπτικούς λόγους δημόσιας υγείας,

1. Αναστέλλονται προσωρινά:

α) Οι δίκες που έχουν προσδιοριστεί κατά το προαναφερθέν χρονικό διάστημα, με την επιφύλαξη των κατωτέρω (υπ’ αριθ. 2) εξαιρέσεων,

β) Οι νόμιμες και δικαστικές προθεσμίες για τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου, καθώς και η παραγραφή των συναφών αξιώσεων, με την επιφύλαξη των κατωτέρω (υπ’ αριθ. 3) εξαιρέσεων και

γ) Οι, κατά τις κείμενες διατάξεις, διαδικασίες αναγκαστικής εκτέλεσης και διενέργειας πλειστηριασμών.

**2)** Εξαιρούνται από την αναστολή, ήτοι θα διεξάγονται κανονικά:

α) Οι δίκες της τακτικής διαδικασίες που εκδικάζονται σύμφωνα με τις διατάξεις του Ν. 4335/2015 (νέα τακτική διαδικασία),

β) Οι λοιπές δίκες (τακτικής διαδικασίας [προ του Ν. 4335/2015], μικροδιαφορών, ειδικών διαδικασιών, ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), στις οποίες δεν θα εξεταστούν μάρτυρες ή/ και διάδικοι. Στις περιπτώσεις αυτές, πρέπει να λάβει χώρα τουλάχιστον την προηγούμενη της δικασίμου εργάσιμης ημέρας και έως τις 12:00 (το μεσημέρι) έγγραφη δήλωση των πληρεξουσίων Δικηγόρων όλων των διαδίκων, μέσω ηλεκτρονικού ταχυδρομείου (πρβλ. και άρ. 158 παρ. 3 Ν. 4764/2020), ότι η συγκεκριμένη υπόθεση θα εκδικαστεί χωρίς την εξέταση μαρτύρων/ διαδίκων. Η ανωτέρω δήλωση, στην οποία πρέπει να αναφέρεται ο ΓΑΚ και ο ΕΑΚ του δικογράφου, η διαδικασία, η δικάσιμος και τα ονόματα των διαδίκων, θα αποστέλλεται στη Γραμματεία του Δικαστηρίου, στην ηλεκτρονική διεύθυνση (e-mail) eirmarathona@gmail.com. Επισημαίνεται ότι για τις υποθέσεις στις οποίες έχει χωρήσει, κατά τα ανωτέρω, έγγραφη δήλωση περί μη εξέτασης μάρτυρα/ διαδίκου, θα πρέπει να παρίστανται οι πληρεξούσιοι Δικηγόροι αυτοπροσώπως κατά την εκδίκαση της υπόθεσης στην προσδιορισθείσα δικάσιμο, σύμφωνα με τις διατάξεις του ΚΠολΔ, προς αποφυγή ερημοδικίας. Επίσης, στις παραπάνω υποθέσεις (τακτικής διαδικασίας [προ του Ν. 4335/2015], μικροδιαφορών, ειδικών διαδικασιών, ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), μπορούν να υποβάλλονται, σύμφωνα με το άρθρο 158 παρ. 2 του Ν. 4722/2020, συναινετικά αιτήματα αναβολής με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται ομοίως στην προαναφερθείσα ηλεκτρονική διεύθυνση (eirmarathona@gmail.com), το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας, στη δε περίπτωση αυτή η αναβολή δίδεται κατά την εκφώνηση της υπόθεσης στην προσδιορισθείσα δικάσιμο και χωρίς παράσταση των πληρεξουσίων Δικηγόρων. Οι υποθέσεις, για τις οποίες δεν θα έχουν αποσταλεί οι παραπάνω έγγραφες δηλώσεις (περί μη εξέτασης μάρτυρα/ διαδίκου ή συναινετικής αναβολής κατά περίπτωση) θα αποσύρονται οίκοθεν από το πινάκιο και δεν θα εκφωνούνται. Σημειώνεται ότι όσον αφορά στις υποθέσεις συναινετικής εγγραφής, ανάκλησης, εξάλειψης ή μεταρρύθμισης προσημείωσης υποθήκης, η εκδίκασή τους θα διεξάγεται μόνο εγγράφως, χωρίς τη φυσική παρουσία των διαδίκων, κατά παρέκκλιση της παρ. 2 του άρθρου 115 ΚΠολΔ, και σύμφωνα με τα ειδικώς προβλεπόμενα στη διάταξη του άρθρου 161 του Ν. 4764/2020.

γ) Κατ’ εξαίρεση, στις δίκες ασφαλιστικών μέτρων που έχουν αποκλειστικά και μόνο ως αντικείμενο εγγυοδοσία, εγγραφή ή εξάλειψη ή μεταρρύθμιση προσημείωσης υποθήκης, συντηρητική κατάσχεση κινητής ή ακίνητης περιουσίας, δικαστική μεσεγγύηση, σφράγιση, αποσφράγιση, απογραφή και δημόσια κατάθεση κατά τα άρθρα 737, 738 ΚΠολΔ, Ευρωπαϊκή Διαταγή δέσμευσης λογαριασμού κατ’ άρθρο 738Α ΚΠολΔ, οι ανακλήσεις αυτών, καθώς και οι σχετικές με αυτές διαφορές του άρθρου 702 ΚΠολΔ, δύναται να εξετάζονται μάρτυρες στο ακροατήριο. Οι υποθέσεις αυτές εισάγονται προς συζήτηση χωρίς να απαιτείται η υποβολή οιασδήποτε έγγραφης δήλωσης την προηγούμενη της δικασίμου εργάσιμη ημέρα.

δ) Η δημοσίευση διαθηκών, καθώς και η κήρυξή τους ως κυρίων. Οι υποθέσεις αυτές εισάγονται προς συζήτηση χωρίς να απαιτείται η υποβολή οιασδήποτε έγγραφης δήλωσης την προηγούμενη της δικασίμου εργάσιμη ημέρα, ενώ για την κήρυξη διαθηκών ως κυρίων δύναται, κατ’ εξαίρεση, να εξετάζονται μάρτυρες στο ακροατήριο.

ε) Η συζήτηση αιτήσεων για παροχή νομικής βοήθειας.

στ) Η χορήγηση ή ανάκληση προσωρινών διαταγών (ασφαλιστικών μέτρων και εκούσιας δικαιοδοσίας [συμπεριλαμβανομένων των Ν. 3869/2010 και 4605/2019]), που έχουν ήδη προσδιοριστεί προς συζήτηση, καθώς και εκείνων που θα εισαχθούν για συζήτηση κατά το άνω χρονικό διάστημα. Τα αιτήματα χορήγησης ή ανάκλησης προσωρινών διαταγών θα συζητούνται, χωρίς την εξέταση μαρτύρων και διαδίκων, με κλήτευση του καθ’ ου, διά έγγραφων υπομνημάτων των πληρεξουσίων Δικηγόρων των διαδίκων, τα οποία δύνανται να αποστέλλονται, μαζί με το γραμμάτιο προείσπραξης και τις οικείες εκθέσεις επίδοσης, και μέσω ηλεκτρονικού ταχυδρομείου στην ηλεκτρονική διεύθυνση (e-mail) eirmarathona@gmail.com. Σε περίπτωση που δεν υποβληθεί υπόμνημα από κανέναν από τους διαδίκους, η συζήτηση θα ματαιώνεται. Συναινετικά αιτήματα αναβολής μπορούν να υποβάλλονται, σύμφωνα με το άρθρο 158 παρ. 2 του Ν. 4764/2020, με κοινή ανέκκλητη δήλωση των πληρεξουσίων Δικηγόρων όλων των διαδίκων, κατ’ απόκλιση της παρ. 2 του άρθρου 115 ΚΠολΔ, η οποία (δήλωση) αποστέλλεται ομοίως στην προαναφερθείσα ηλεκτρονική διεύθυνση (eirmarathona@gmail.com), το αργότερο μέχρι τις 12:00 (το μεσημέρι) της προηγούμενης της δικασίμου εργάσιμης ημέρας, στη δε περίπτωση αυτή η αναβολή δίδεται και χωρίς παράσταση των πληρεξουσίων Δικηγόρων. Οι προσωρινές διαταγές που έχουν ήδη χορηγηθεί και έχουν ισχύ έως τη συζήτηση της υπόθεσης, η οποία έχει προσδιοριστεί κατά το άνω χρονικό διάστημα της αναστολής, θα παρατείνονται οίκοθεν με απόφαση του Προέδρου Υπηρεσίας, ο οποίος θα ορίζει και τη διάρκεια της παράτασης, χωρίς να απαιτείται κάποια ενέργεια ή παρουσία των διαδίκων ή/ και των πληρεξουσίων Δικηγόρων τους.

ζ) Η δημοσίευση αποφάσεων, πράξεων, διατάξεων και διαταγών.

**3)** Δεν αναστέλλονται οι προθεσμίες που προβλέπονται στα άρθρα 215, 237 και 238 ΚΠολΔ, καθώς και στα άρθρα 4Δ, 4ΣΤ, 4Η, 4Θ, 4Ι, 4ΙΑ, 4ΙΒ και 4ΙΣΤ του Ν. 3869/2010, όπως προστέθηκαν με το άρθρο 1 του Ν. 4745/2020.

**4)** Λαμβανομένου υπόψη ότι, σύμφωνα με την ανωτέρω Κ.Υ.Α., δεν προβλέπεται η αναστολή της λειτουργίας της Γραμματείας, επιτρέπεται:

α) Η κατάθεση, και με φυσική παρουσία, πάσης φύσεως δικογράφων όλων των διαδικασιών, συμπεριλαμβανομένων των ενδίκων μέσων και των αιτήσεων παροχής νομικής βοήθειας. Προτρέπονται, ωστόσο, οι κ.κ. πληρεξούσιοι Δικηγόροι, προς αποφυγή συγχρωτισμού, όπως προβαίνουν σε ηλεκτρονική κατάθεση δικογράφων, όπου αυτό προβλέπεται και είναι δυνατό.

β) Η κατάθεση αιτήσεων διαταγών πληρωμής, απόδοσης μισθίου, κληρονομητηρίων, σύστασης σωματείου και τροποποίησης καταστατικού σωματείου.

γ) Η λήψη ενόρκων βεβαιώσεων.

δ) Η έκδοση και λήψη απογράφων.

ε) Η λήψη αντιγράφων αποφάσεων, πράξεων, διατάξεων, διαταγών, διαθηκών, σχετικών εγγράφων κλπ.

στ) Καταθέσεις δηλώσεων τρίτου.

ζ) Η διενέργεια αποποιήσεων κληρονομίας.

η) Η χορήγηση πιστοποιητικών, με φυσική παρουσία, αποκλειστικά και μόνο όσων δεν εκδίδονται ηλεκτρονικά.

θ) Οι βεβαιώσεις γνησίου υπογραφής για τα συναινετικά διαζύγια και

ι) Η διενέργεια προκαταρκτικών εξετάσεων και προανακρίσεων.

Για την ασφαλέστερη εξυπηρέτηση και προς αποφυγή συγχρωτισμού, οι παραπάνω υπ’ αριθ. 4 α’ έως και θ’ ενέργειες, θα πραγματοποιούνται αποκλειστικά και μόνο κατόπιν προηγούμενης τηλεφωνικής συνεννόησης (ραντεβού) με τη Γραμματεία του Δικαστηρίου στα τηλ. 22950-52633 και 22950-54133.

**5)** Για όσες περιπτώσεις αναστέλλονται, κατά τα ανωτέρω, οι νόμιμες και δικαστικές προθεσμίες ως προς τη διενέργεια διαδικαστικών πράξεων και άλλων ενεργειών ενώπιον των υπηρεσιών του Δικαστηρίου (λ.χ. αποποιήσεις, δηλώσεις τρίτου κλπ.), καθώς και η παραγραφή των συναφών αξιώσεων, προτρέπονται οι κ.κ. πληρεξούσιοι Δικηγόροι και οι πολίτες όπως προβούν στη διεκπεραίωση των σχετικών υποθέσεών τους μετά τη λήξη του άνω χρονικού διαστήματος της αναστολής, προς αποφυγή συγχρωτισμού.

**6)** Κάθε άλλο ζήτημα που δεν ρυθμίζεται στην παρούσα ή έχει κατεπείγοντα χαρακτήρα θα επιλύεται από τον Πρόεδρο Υπηρεσίας.

Στο πλαίσιο των γενικών κατευθύνσεων που έχουν δοθεί από το Υπουργείο Υγείας, προτρέπονται οι κ.κ. πληρεξούσιοι Δικηγόροι και οι πολίτες να μην προσέρχονται στους χώρους του Ειρηνοδικείου, παρά μόνον για τη διεκπεραίωση των προαναφερόμενων υποθέσεων και κατόπιν προηγούμενης τηλεφωνικής συνεννόησης (ραντεβού) με τη Γραμματεία, για δε τυχόν διευκρινίσεις ή ερωτήσεις παρακαλούνται όπως επικοινωνούν αποκλειστικά τηλεφωνικά με το Ειρηνοδικείο στα τηλ. 22950-52633 και 22950-54133.

Τέλος, προς διασφάλιση της δημόσιας υγείας, ορίζονται τα παρακάτω αναγκαία υγειονομικά μέτρα για την ασφαλή λειτουργία του Δικαστηρίου ενόψει της πανδημίας του κορωνοϊού COVID-19:

**1)** Υποχρεωτική χρήση (μη ιατρικής) μάσκας από τους δικαστές, γραμματείς, συνηγόρους, διαδίκους και λοιπούς παρισταμένους εντός και εκτός των χώρων του Δικαστηρίου.

**2)** Απαραίτητη η χρήση αντισηπτικού διαλύματος το οποίο είναι διαθέσιμο σε όλους τους χώρους του Ειρηνοδικείου.

**3)** Αυστηρή τήρηση απόστασης προσώπων κατ’ ελάχιστο όριο 1,5 μέτρου.

**4)** Ανώτατο όριο παρευρισκομένων εντός του ακροατηρίου: δέκα πέντε (15) άτομα (μη συμπεριλαμβανομένης της Σύνθεσης του Δικαστηρίου).

**5)** Ανώτατο όριο εισερχομένων στους χώρους των γραφείων: ένα (1) άτομο τη φορά.

Καπανδρίτι, 25 Ιανουαρίου 2021

Η Διευθύνουσα το Ειρηνοδικείο Μαραθώνα

ΜΑΡΙΑ - ΑΜΑΛΙΑ ΝΤΑΗ
ΕΙΡΗΝΟΔΙΚΗΣ Δ’